b'\n_START_ARTICLE_\nK\xc3\xb8nr\xc3\xb8g\n_START_PARAGRAPH_\nK\xc3\xb8nr\xc3\xb8g er fint fordelt kulstof, sod, som afs\xc3\xa6ttes ved afk\xc3\xb8ling af kulstoffyldt r\xc3\xb8g. Sodafs\xc3\xa6tningen er s\xc3\xa6rligt kraftig, n\xc3\xa5r forbr\xc3\xa6ndingen af organiske stoffer er ufuldst\xc3\xa6ndig. K\xc3\xb8nr\xc3\xb8g brugtes tidligere hovedsageligt til bogtrykkersv\xc3\xa6rte, fin oliefarve og i tusch._NEWLINE_I gamle dage smurte s\xc3\xb8m\xc3\xa6nd deres tovv\xc3\xa6rk ind i tj\xc3\xa6re med fedt og k\xc3\xb8nr\xc3\xb8g for at beskytte det._NEWLINE_Ved fremstilling af k\xc3\xb8nr\xc3\xb8g br\xc3\xa6ndte man harpiksaffald i jernbeholdere. R\xc3\xb8gen blev enten f\xc3\xb8rt gennem en r\xc3\xa6kke lodrette cylindre, der bestod af s\xc3\xa6kkev\xc3\xa6v, og som var forbundet med hinanden skiftevis foroven og forneden. Man kunne ogs\xc3\xa5 f\xc3\xb8re r\xc3\xb8gen gennem en r\xc3\xa6kke kamre, hvis lofter bestod af tragtformede s\xc3\xa6kke. I begge tilf\xc3\xa6lde blev k\xc3\xb8nr\xc3\xb8gen afsat p\xc3\xa5 s\xc3\xa6kkel\xc3\xa6rredet._NEWLINE_Den sod, man havde indvundet p\xc3\xa5 denne m\xc3\xa5de, indeholdt foruden det rene kulstof ogs\xc3\xa5 en del tj\xc3\xa6restoffer. Dem fjernede man ved at gl\xc3\xb8de den sammenpressede sod i en iltfri atmosf\xc3\xa6re. En s\xc3\xa6rlig fin slags k\xc3\xb8nr\xc3\xb8g, lampesort, fik man ved at lade olielamper sode og opfange den dannede sod p\xc3\xa5 en valse, der roterede over en r\xc3\xa6kke lamper, eller p\xc3\xa5 blikplader, der var oph\xc3\xa6ngt over dem._NEWLINE_Udtrykket k\xc3\xb8nr\xc3\xb8g anvendtes ogs\xc3\xa5 om glanssod, der er en slags glinsende, brunsort k\xc3\xb8nr\xc3\xb8g, som kan opst\xc3\xa5 i skorstene. den indeholder foruden kulstof en del kulbrinter af benzolr\xc3\xa6kken. Stoffet blev tidligere brugt medicinsk.'